ধর্মেন্দ্রের প্রয়াণে শোকের ছায়া বলিউডে, শোকজ্ঞাপন মুখ্যমন্ত্রী মমতার

কলকাতা: আবারও শোকের ছায়ায় মোড়া বলিউড (Bollywood)। কিংবদন্তি অভিনেতা ধর্মেন্দ্রকে (Dharmendra) ঘিরে মৃত্যুঞ্জনন শুরু হয়েছিল ১১ নভেম্বর। সোশ্যাল মিডিয়ায় ছড়ানো সেই গুঞ্জন পরিবার নস্যাৎ করলেও সোমবার দুপুরে মুম্বইয়ের ভিলে পার্লে শ্মশানে দেওল পরিবারের উপস্থিতি এবং অমিতাভ বচ্চন, আমির খান, সলমন খানের মতো তারকাদের দেখা পাওয়া নতুন করে জল্পনা উসকে দিয়েছে। আচমকা জমায়েতে ‘হি-ম্যান’-এর মৃত্যুশঙ্কা তীব্রতর হয়ে ওঠে, এবং বলিউডে নেমে আসে গভীর ‘সাসপেন্স’।

যদিও দেওল পরিবারের তরফে আনুষ্ঠানিক বিবৃতি এখনও আসেনি, তবু শোকপ্রকাশ করতে শুরু করেছেন দেশের নানা প্রান্তের বিশিষ্টজনেরা। চলচ্চিত্র শিল্পের একাধিক ব্যক্তিত্বের পাশাপাশি করণ জোহর ও নীতিন গড়করিও শোকবার্তা জানান। এরপরেই জল্পনায় কার্যত সিলমোহর পড়ে প্রধানমন্ত্রী নরেন্দ্র মোদির শোকপ্রকাশের পর, যেখানে ধর্মেন্দ্রের অভিনয়-জীবন ও জনপ্রিয়তার প্রশংসা করা হয়।

আরও পড়ুন: ধর্মেন্দ্রর প্রয়াণে শোকপ্রকাশ রাষ্ট্রপতি

ধর্মেন্দ্রের প্রয়াণে শোক জানিয়েছে বাংলাও। পশ্চিমবঙ্গের মুখ্যমন্ত্রী মমতা বন্দ্যোপাধ্যায় লিখেছেন, “কিংবদন্তি অভিনেতা-নায়ক ধর্মেন্দ্রজির প্রয়াণে গভীরভাবে শোকাহত। ভারতীয় চলচ্চিত্রে তাঁর অসামান্য অবদান প্রজন্মের পর প্রজন্মকে অনুপ্রাণিত করবে।” সঙ্গে তিনি সমবেদনা জানিয়েছেন হেমা মালিনী, সন্তানদের এবং পরিবারের অন্যান্য সদস্যদের প্রতি। মুখ্যমন্ত্রী আরও লিখেছেন, দেশজুড়ে আলোকিত হয়ে থাকবে কিংবদন্তির সমৃদ্ধ উত্তরাধিকার — তাঁর আত্মার শান্তি কামনায় প্রার্থনা।